title: Vykonávacie Nariadenie Komisie (EÚ) 2020/238 z 20. februára 2020 o povolení L-treonínu ako kŕmnej doplnkovej látky pre všetky druhy zvierat (Text s významom pre EHP)

text:
                  21.2.2020

                  SK

                  Úradný vestník Európskej únie

                  L 48/3

         VYKONÁVACIE NARIADENIE KOMISIE (EÚ) 2020/238
         z 20. februára 2020
         o povolení L-treonínu ako kŕmnej doplnkovej látky pre všetky druhy zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

                     (2)

                     V súlade s článkom 7 nariadenia (ES) č. 1831/2003 boli predložené dve žiadosti o povolenie L-treonínu produkovaného baktériou Corynebacterium glutamicum KCCM 80117 alebo baktériou Corynebacterium glutamicum KCCM 80118 ako kŕmnej doplnkovej látky na použitie v krmivách pre všetky druhy zvierat. K uvedených žiadostiam boli priložené údaje a doklady požadované podľa článku 7 ods. 3 uvedeného nariadenia.

                     (3)

                     Uvedené žiadosti sa týkajú povolenia L-treonínu produkovaného baktériou Corynebacterium glutamicum KCCM 80117 alebo baktériou Corynebacterium glutamicum KCCM 80118 ako kŕmnej doplnkovej látky pre všetky druhy zvierat, ktorá sa má zaradiť do kategórie doplnkových látok „výživné doplnkové látky“.

                     (4)

                     Európsky úrad pre bezpečnosť potravín (ďalej len „úrad“) dospel vo svojich stanoviskách z 22. januára 2019 (2)
                        , (3) k záveru, že L-treonín produkovaný baktériou Corynebacterium glutamicum KCCM 80117 alebo Corynebacterium glutamicum KCCM 80118, nemá za navrhovaných podmienok použitia negatívny účinok na zdravie zvierat, zdravie ľudí ani životné prostredie. Úrad takisto dospel k záveru, že doplnková látka je účinným zdrojom aminokyseliny L-treonín pre všetky druhy zvierat a ak má byť doplnková látka rovnako účinná v prípade prežúvavcov, ako aj neprežúvavcov, mala by byť chránená pred rozkladom v bachore. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

                     (5)

                     Z posúdenia L-treonínu produkovaného baktériou Corynebacterium glutamicum KCCM 80117 a Corynebacterium glutamicum KCCM 80118 vyplýva, že podmienky na udelenie povolenia stanovené v článku 5 nariadenia (ES) č. 1831/2003 sú splnené. Preto by sa používanie tejto doplnkovej látky malo povoliť podľa prílohy k tomuto nariadeniu.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Látka špecifikovaná v prílohe, ktorá patrí do kategórie doplnkových látok „výživné doplnkové látky“ a do funkčnej skupiny „aminokyseliny, ich soli a analógy“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. februára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Vestník EFSA (EFSA Journal) (2019) 17(2):5602.

            (3)  Vestník EFSA (EFSA Journal) (2019) 17(3):5603.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Ostatné ustanovenia

                        Koniec platnosti povolenia

                        v mg/kg kompletného krmiva s obsahom vlhkosti 12 %

                           Kategória výživných doplnkových látok. Funkčná skupina: aminokyseliny, ich soli a analógy

                        3c410

                        -

                        L-treonín

                           Zloženie doplnkovej látky

                        Prášok s obsahom minimálne 98 %
                        L-treonínu (na báze sušiny).

                           Charakteristika účinnej látky

                        L-treonín produkovaný fermentáciou prostredníctvom baktérie Corynebacterium glutamicum KCCM 80117 alebo

                           Corynebacterium glutamicum KCCM 80118
                        Chemický vzorec: C4H9NO3

                        Číslo CAS: 72-19-5.

                           Analytické metódy
                            (1)

                        Na stanovenie L-treonínu v kŕmnej doplnkovej látke:

                                    —

                                    Kódex chemických látok v potravinách (Food Chemical Codex): „Monografia o L-treoníne“ a

                                    —

                                    ionexová chromatografia s pokolónovou derivatizáciou a optickou detekciou (IEC-VIS/FLD) – EN ISO 17180.

                              Na stanovenie treonínu v premixoch:

                                    —

                                    ionexová chromatografia s pokolónovou derivatizáciou a optickou detekciou (IEC-VIS/FLD) – EN ISO 17180 a

                                    —

                                    ionexová chromatografia s pokolónovou derivatizáciou a fotometrickou detekciou (IEC-VIS), nariadenie Komisie (ES) č. 152/2009 (príloha III, časť F).

                              Na stanovenie treonínu v kŕmnych zmesiach a kŕmnych surovinách:

                                    —

                                    ionexová chromatografia s pokolónovou derivatizáciou a fotometrickou detekciou (IEC-VIS): nariadenie Komisie (ES) č. 152/2009 (príloha III, časť F).

                              Na stanovenie treonínu vo vode:

                                    —

                                    ionexová chromatografia s pokolónovou derivatizáciou a optickou detekciou (IEC-VIS/FLD).

                        všetky druhy

                        –

                        –

                        –

                                    1.

                                    L-treonín možno uvádzať na trh a používať ako doplnkovú látku vo forme prípravku.

                                    2.

                                    L-treonín možno použiť aj vo vode na pitie.

                                    3.

                                    Na etikete doplnkovej látky a premixu sa musí uviesť obsah vlhkosti.

                                    4.

                                    Na etikete doplnkovej látky a premixov sa musí uviesť:
                                    „Pri doplňovaní L-treonínu, najmä prostredníctvom vody na pitie, by sa mali zohľadniť všetky esenciálne a podmienečne esenciálne aminokyseliny s cieľom zabrániť nerovnováhe.“

                        12. 3. 2030

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2020/886 z 26. júna 2020, ktorým sa opravuje talianske znenie vykonávacieho nariadenia (EÚ) č. 923/2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010 (Text s významom pre EHP)

text:
                  29.6.2020

                  SK

                  Úradný vestník Európskej únie

                  L 205/14

         VYKONÁVACIE NARIADENIE KOMISIE (EÚ) 2020/886
         z 26. júna 2020,
         ktorým sa opravuje talianske znenie vykonávacieho nariadenia (EÚ) č. 923/2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 551/2004 z 10. marca 2004 o organizácii a využívaní vzdušného priestoru v jednotnom európskom nebi (nariadenie o vzdušnom priestore) (1), a najmä na jeho článok 4 písm. a) a b),
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (2), a najmä na jeho články 31, 43, 44 a prílohu VIII,
         keďže:

                     (1)

                     Talianske znenie vykonávacieho nariadenia Komisie (EÚ) č. 923/2012 (3) obsahuje nejednotnú terminológiu v časti 5, SERA.5025, bode b) prílohy a v prvom riadku tabuľky a v poznámkach pod čiarou (**) a (***) dodatku 4 k uvedenému nariadeniu, pokiaľ ide o hlasové spojenie lietadlo-zem.

                     (2)

                     Talianske znenie vykonávacieho nariadenia (EÚ) č. 923/2012 by sa preto malo zodpovedajúcim spôsobom opraviť. Ostatných jazykových znení sa táto oprava netýka.

                     (3)

                     Opatrenia stanovené v tomto nariadení sú v súlade so stanoviskom Výboru pre jednotné nebo zriadeného článkom 5 nariadenia Európskeho parlamentu a Rady (ES) č. 549/2004 (4),

               PRIJALA TOTO NARIADENIE:

            Článok 1
            (netýka sa slovenského znenia)

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. júna 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 96, 31.3.2004, s. 20.

            (2)  Ú. v. EÚ L 212, 22.8.2018, s. 1.

            (3)  Vykonávacie nariadenie Komisie (EÚ) č. 923/2012 z 26. septembra 2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010 (Ú. v. EÚ L 281, 13.10.2012, s. 1).

            (4)  Nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (Ú. v. EÚ L 96, 31.3.2004, s. 1).


title: Vykonávacie nariadenie Komisie (EÚ) 2020/966 z 1. júla 2020, ktorým sa ukončuje revízne prešetrovanie týkajúce sa „nového vývozcu“ v súvislosti s vykonávacím nariadením (EÚ) 2019/1379, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike, v prípade jedného čínskeho vyvážajúceho výrobcu, ukladá clo na dovoz od tohto výrobcu a ukončuje registrácia tohto dovozu

text:
                  6.7.2020

                  SK

                  Úradný vestník Európskej únie

                  L 213/1

         VYKONÁVACIE NARIADENIE KOMISIE (EÚ) 2020/966
         z 1. júla 2020,
         ktorým sa ukončuje revízne prešetrovanie týkajúce sa „nového vývozcu“ v súvislosti s vykonávacím nariadením (EÚ) 2019/1379, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike, v prípade jedného čínskeho vyvážajúceho výrobcu, ukladá clo na dovoz od tohto výrobcu a ukončuje registrácia tohto dovozu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 11 ods. 4 a článok 14 ods. 5 (ďalej len „základné nariadenie“),
         keďže:
         1.   PLATNÉ OPATRENIA

                     (1)

                     Nariadením (EHS) č. 2474/93 (2) (ďalej len „pôvodné prešetrovanie“) Rada uložila konečné antidumpingové clo vo výške 30,6 % na dovoz bicyklov s pôvodom v Čínskej ľudovej republike (ďalej len „ČĽR“). Odvtedy sa uskutočnili viaceré prešetrovania na ochranu obchodu, na základe ktorých sa pôvodné opatrenia zmenili.

                     (2)

                     Nariadením (EÚ) č. 502/2013 (3) Rada zmenila dané opatrenia v nadväznosti na priebežné revízne prešetrovanie podľa článku 11 ods. 3 základného nariadenia. V uvedenom prešetrovaní sa v prípade vyvážajúcich výrobcov v ČĽR neuplatnil výber vzorky a antidumpingové clo pre celú krajinu vo výške 48,5 % založené na dumpingovom rozpätí, ktoré bolo stanovené nariadením Rady (ES) č. 1095/2005 (4), bolo zachované.

                     (3)

                     V súčasnosti platnými opatreniami sú antidumpingové opatrenia uložené vykonávacím nariadením Komisie (EÚ) 2019/1379 (5).

               2.   SÚČASNÉ PREŠETROVANIE

                     (4)

                     Komisii bola 27. mája 2019 doručená žiadosť o začatie revízneho prešetrovania týkajúceho sa „nového vývozcu“ podľa článku 11 ods. 4 základného nariadenia. Žiadosť podala spoločnosť Universal Cycle Corporation (Guangzhou) Co. Ltd. (ďalej len „žiadateľ“), vyvážajúci výrobca bicyklov v ČĽR, ktorého vývoz do Únie podlieha konečnému antidumpingovému clu vo výške 48,5 %. Žiadateľ tvrdil, že počas obdobia prešetrovania, z ktorého vychádzali antidumpingové opatrenia (od 1. januára 2011 do 31. decembra 2011), nevyvážal bicykle do Únie, prešetrovaný výrobok začal vyvážať do Únie od septembra 2018 a že nie je prepojený so žiadnym z vyvážajúcich výrobcov bicyklov, na ktorých sa vzťahujú platné opatrenia.

                     (5)

                     Komisia usúdila, že dôkazy prima facie, ktoré žiadateľ predložil, boli dostatočné na začatie revízneho prešetrovania podľa článku 11 ods. 4 základného nariadenia. Potom, ako výrobcovia z Únie dostali možnosť vyjadriť svoje pripomienky, Komisia vykonávacím nariadením Komisie (EÚ) 2019/2149 (6) začala revízne prešetrovanie vykonávacieho nariadenia Komisie (EÚ) 2019/1379, pokiaľ ide o žiadateľa.

                     (6)

                     Podľa článku 2 vykonávacieho nariadenia (EÚ) 2019/2149 sa antidumpingové clo uložené vykonávacím nariadením (EÚ) 2019/1379 zrušilo, pokiaľ ide o žiadateľa. Podľa článku 11 ods. 4 a článku 14 ods. 5 základného nariadenia a v súlade s článkom 3 vykonávacieho nariadenia (EÚ) 2019/2149 Komisia súčasne nariadila colným orgánom, aby dovoz žiadateľa registrovali.

                     (7)

                     Žiadateľ 9. januára 2020 formálne stiahol svoju žiadosť o revízne prešetrovanie týkajúce sa „nového vývozcu“. Komisia preto dospela k záveru, že revízne prešetrovanie by sa malo ukončiť.

               3.   POSKYTNUTIE INFORMÁCIÍ

                     (8)

                     Komisia informovala zainteresované strany o úmysle ukončiť revízne prešetrovanie, na dovoz od spoločnosti Universal Cycle Corporation (Guangzhou) Co. Ltd uložiť konečné antidumpingové clo a spätne vyberať toto clo z dovozu, ktorý podlieha registrácii podľa vykonávacieho nariadenia (EÚ) 2019/2149. Zainteresované strany dostali možnosť vyjadriť pripomienky. Neboli doručené žiadne pripomienky.

               4.   SPÄTNÝ VÝBER ANTIDUMPINGOVÉHO CLA

                     (9)

                     Komisia dospela vzhľadom na uvedené zistenia k záveru, že revízne prešetrovanie týkajúce sa dovozu bicyklov vyrobených žiadateľom a s pôvodom v ČĽR by sa malo ukončiť. Z toho vyplýva, že registrácia dovozu žiadateľa by sa mala zastaviť a clo vzťahujúce sa všetky ostatné spoločnosti v celej krajine (48,5 %) uložené vykonávacím nariadením (EÚ) 2019/1379 by sa malo z tohto dovozu vyberať spätne od dátumu začatia daného revízneho prešetrovania.

                     (10)

                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 základného nariadenia,

               PRIJALA TOTO NARIADENIE:

            Článok 1
            1. Týmto sa ukončuje revízne prešetrovanie týkajúce sa „nového vývozcu“, ktoré sa začalo vykonávacím nariadením (EÚ) 2019/2149.

            Článok 2

               1.   Na dovoz uvedený v článku 1 uvedeného vykonávacieho nariadenia (EÚ) 2019/2149 sa týmto ukladá antidumpingové clo uplatniteľné v súlade s článkom 1 ods. 2 vykonávacieho nariadenia Komisie (EÚ) 2019/1379 na všetky ostatné spoločnosti (doplnkový kód TARIC B999) v Čínskej ľudovej republike.

               2.   Z dovozu bicyklov, ktorý sa registroval podľa článku 3 vykonávacieho nariadenia (EÚ) 2019/2149, sa týmto s účinnosťou od 17. decembra 2019 vyberá antidumpingové clo uvedené v odseku 1.

            Článok 3

               1.   Colným orgánom sa týmto nariaďuje, aby zastavili registráciu dovozu vykonávanú podľa článku 3 vykonávacieho nariadenia (EÚ) 2019/2149.

               2.   Pokiaľ nie je stanovené inak, uplatňujú sa platné ustanovenia týkajúce sa cla.

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. júla 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Nariadenie Rady (EHS) č. 2474/93 z 8. septembra 1993, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike do Spoločenstva a s konečnou platnosťou sa vyberá dočasné antidumpingové clo (Ú. v. ES L 228, 9.9.1993, s. 1).

            (3)  Nariadenie Rady (EÚ) č. 502/2013 z 29. mája 2013, ktorým sa mení vykonávacie nariadenie (EÚ) č. 990/2011, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike, po predbežnom preskúmaní podľa článku 11 ods. 3 nariadenia (ES) č. 1225/2009 (Ú. v. EÚ L 153, 5.6.2013, s. 17).

            (4)  Nariadenie Rady (ES) č. 1095/2005 z 12. júla 2005, ktorým sa ukladá konečné antidumpingové clo na dovozy bicyklov s pôvodom vo Vietname a ktorým sa mení a dopĺňa nariadenie (ES) č. 1524/2000 ukladajúce konečné antidumpingové clo na dovozy bicyklov s pôvodom v Čínskej ľudovej republike (Ú. v. EÚ L 183, 14.7.2005, s. 1).

            (5)  Vykonávacie nariadenie Komisie (EÚ) 2019/1379 z 28. augusta 2019, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike po jeho rozšírení na dovoz bicyklov odosielaných z Indonézie, Malajzie, zo Srí Lanky, z Tuniska, Kambodže, Pakistanu a Filipín bez ohľadu na to, či majú alebo nemajú deklarovaný pôvod v týchto krajinách, po revíznom prešetrovaní pred uplynutím platnosti podľa článku 11 ods. 2 nariadenia (EÚ) 2016/1036 (Ú. v. EÚ L 225, 29.8.2019, s. 1).

            (6)  Vykonávacie nariadenie Komisie (EÚ) 2019/2149 z 13. decembra 2019, ktorým sa začína revízne prešetrovanie týkajúce sa nového vývozcu v súvislosti s vykonávacím nariadením (EÚ) 2019/1379, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike, v prípade jedného čínskeho vyvážajúceho výrobcu, zrušuje sa clo, pokiaľ ide o uvedeného vyvážajúceho výrobcu, a zavádza sa registrácia tohto dovozu (Ú. v. EÚ L 325, 16.12.2019, s. 159).


title: Vykonávacie nariadenie Komisie (EÚ) 2020/968 z 3. júla 2020, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky pyriproxyfén a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP)

text:
                  6.7.2020

                  SK

                  Úradný vestník Európskej únie

                  L 213/7

         VYKONÁVACIE NARIADENIE KOMISIE (EÚ) 2020/968
         z 3. júla 2020,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky pyriproxyfén a ktorým sa mení príloha k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1,
         keďže:

                     (1)

                     Smernicou Komisie 2008/69/ES (2) sa pyriproxyfén zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Platnosť schválenia účinnej látky pyriproxyfén, ako sa stanovuje v časti A prílohy k vykonávaciemu nariadeniu (EÚ) č. 540/2011, uplynie 31. decembra 2020.

                     (4)

                     V súlade s článkom 1 vykonávacieho nariadenia Komisie (EÚ) č. 844/2012 (5) bola v lehote stanovenej uvedeným článkom predložená žiadosť o obnovenie schválenia účinnej látky pyriproxyfén.

                     (5)

                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 14. decembra 2017 ju predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad sprístupnil doplňujúcu súhrnnú dokumentáciu verejnosti. Úrad takisto rozoslal hodnotiacu správu o obnovení schválenia žiadateľom a členským štátom na pripomienkovanie a začal o nej verejnú konzultáciu. Úrad prijaté pripomienky postúpil Komisii.

                     (8)

                     Úrad 17. mája 2019 oznámil Komisii svoj záver (6) o tom, či možno očakávať, že pyriproxyfén spĺňa kritériá schválenia stanovené v článku 4 nariadenia (ES) č. 1107/2009. Komisia predložila 21. októbra 2019 návrh správy o obnovení schválenia pyriproxyfénu Stálemu výboru pre rastliny, zvieratá, potraviny a krmivá.

                     (9)

                     Pokiaľ ide o kritériá identifikácie vlastností narúšajúcich endokrinný systém zavedené nariadením Komisie (EÚ) 2018/605 (7), záver úradu naznačuje, že pyriproxyfén nie je endokrinný disruptor.

                     (10)

                     Komisia vyzvala žiadateľa, aby predložil svoje pripomienky k záveru úradu a, v súlade s článkom 14 ods. 1 tretím pododsekom vykonávacieho nariadenia (EÚ) č. 844/2012, k návrhu správy o obnovení schválenia. Žiadateľ predložil svoje pripomienky, ktoré boli dôkladne preskúmané.

                     (11)

                     V prípade jedného alebo viacerých reprezentatívnych použití minimálne jedného prípravku na ochranu rastlín s obsahom účinnej látky pyriproxyfén sa dospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené.

                     (12)

                     Hodnotenie rizík na účely obnovenia schválenia účinnej látky pyriproxyfén vychádza z obmedzeného počtu reprezentatívnych použití, ktoré však neobmedzujú použitia, pri ktorých možno prípravky na ochranu rastlín s obsahom pyriproxyfénu autorizovať.

                     (13)

                     Preto je vhodné schválenie pyriproxyfénu obnoviť.

                     (14)

                     V súlade s článkom 14 ods. 1 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však potrebné stanoviť určité podmienky. Je najmä vhodné žiadať ďalšie potvrdzujúce informácie.

                     (15)

                     V súlade s článkom 20 ods. 3 nariadenia (ES) č. 1107/2009 v spojení s jeho článkom 13 ods. 4 by sa príloha k vykonávaciemu nariadeniu (EÚ) č. 540/2011 mala zodpovedajúcim spôsobom zmeniť.

                     (16)

                     Vykonávacím nariadením Komisie (EÚ) 2019/1589 (8) sa predĺžilo obdobie platnosti schválenia pyriproxyfénu do 31. decembra 2020, aby sa postup obnovenia mohol dokončiť pred uplynutím obdobia platnosti schválenia uvedenej účinnej látky. Avšak vzhľadom na to, že rozhodnutie o obnovení schválenia sa prijalo pred uplynutím uvedeného predĺženého obdobia schválenia, toto nariadenie by sa malo uplatňovať od 1. augusta 2020, s výnimkou ustanovenia týkajúceho sa obsahu toluénu uvedeného v stĺpci „Čistota“ tabuľky v prílohe I, ktoré by sa malo uplatňovať od 1. augusta 2021.

                     (17)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Obnovenie schválenia účinnej látky
            Schválenie účinnej látky pyriproxyfén sa obnovuje v súlade s prílohou I.

            Článok 2
            Zmeny vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

            Článok 3
            Nadobudnutie účinnosti a dátum uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. augusta 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. júla 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 309, 24.11.2009, s. 1.

            (2)  Smernica Komisie 2008/69/ES z 1. júla 2008, ktorou sa mení a dopĺňa smernica Rady 91/414/EHS s cieľom zaradiť klofentezín, dikambu, difenokonazol, diflubenzurón, imazachin, lenacil, oxadiazón, pikloram a pyriproxyfén medzi účinné látky (Ú. v. EÚ L 172, 2.7.2008, s. 9).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  Vestník EFSA (EFSA Journal) (2018) 16(7):5307. K dispozícii online: www.efsa.europa.eu.

            (7)  Nariadenie Komisie (EÚ) 2018/605 z 19. apríla 2018, ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém (Ú. v. EÚ L 101, 20.4.2018, s. 33).

            (8)  Vykonávacie nariadenie Komisie (EÚ) 2019/1589 z 26. septembra 2019, ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia platnosti schválenia účinných látok amidosulfurón, beta-cyflutrín, bifenox, chlorotolurón, klofentezín, klomazón, cypermetrín, daminozid, deltametrín, dikamba, difenokonazol, diflubenzurón, diflufenikán, fenoxaprop-P, fénpropidín, fludioxonyl, flufenacet, fostiazát, indoxakarb, lenacil, MCPA, MCPB, nikosulfurón, pikloram, prosulfokarb, pyriproxyfén, tiofanát-metyl, triflusulfurón a tritosulfurón (Ú. v. EÚ L 248, 27.9.2019, s. 24).

            PRÍLOHA I

                        Všeobecný názov, identifikačné čísla

                        IUPAC názov

                        Čistota  (1)

                        Dátum schválenia

                        Schválenie platí do

                        Osobitné ustanovenia

                        pyriproxyfén
                        2-[1-(4-fenoxyfenoxy)propán-2-yloxy]pyridín
                        CIPAC č. 715
                        CAS č. 95737-68-1.
                        Číslo EC (Einecs alebo ELINCS): 429-800-1

                        4-fenoxyfenyl (RS)-2-(2-pyridyloxy)propyl éter

                        ≥ 970 g/kg
                        od 1. augusta 2021 max. nečistota: toluén
                        5 g/kg

                        1. august 2020

                        31. júla 2035

                        Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia pyriproxyfénu, a najmä dodatky I a II k uvedenej správe.
                        Pri tomto celkovom hodnotení venujú členské štáty osobitnú pozornosť:

                                    —

                                    vystaveniu spotrebiteľov účinkom rezíduí pyriproxyfénu prostredníctvom potravy,

                                    —

                                    ochrane organizmov žijúcich v sedimentoch a vodných organizmov,

                                    —

                                    ochrane včiel.

                              Pokiaľ ide o ochranu organizmov žijúcich v sedimentoch a vodných organizmov, na prípady použitia prípravkov na ochranu rastlín obsahujúcich pyriproxyfén vo vonkajších priestoroch členské štáty zahrnú do osobitných podmienok vhodné opatrenia na zníženie rizika, napríklad ochranné pásma bez postreku a/alebo zmiernenie úletu postreku, s cieľom dosiahnuť nízke riziko pre organizmy žijúce v sedimentoch a vodné organizmy.
                        Pokiaľ ide o ochranu včiel, na prípady použitia prípravkov na ochranu rastlín obsahujúcich pyriproxyfén vo vonkajších priestoroch členské štáty zahrnú do špecifických podmienok obmedzenie používania na obdobia mimo obdobia kvitnutia plodín, ktoré sú atraktívne pre včely, a vhodné opatrenia na zníženie rizika, napr. ochranné pásma bez postreku a/alebo zmiernenie úletu postreku, s cieľom dosiahnuť nízke riziko pre včely a larvy včiel.
                        Žiadateľ musí predložiť Komisii, členským štátom a úradu potvrdzujúce informácie, pokiaľ ide o vplyv procesov úpravy vody na charakter rezíduí prítomných v povrchovej a podzemnej vode, ak sa z povrchovej vody získava pitná voda.
                        Žiadateľ predloží požadované potvrdzujúce informácie do dvoch rokov odo dňa, keď Komisia uverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchovej a podzemnej vode.

               (1)  Ďalšie podrobnosti o identite a špecifikácii účinnej látky sú uvedené v správe o obnovení schválenia.

            PRÍLOHA II
            Príloha k vykonávaciemu nariadeniu (EÚ) č. 540/2011 sa mení takto:

                        1.

                        V časti A sa vypúšťa zápis 179 týkajúci sa pyriproxyfénu.

                        2.

                        V časti B sa dopĺňa táto položka:

                                    Číslo

                                    Všeobecný názov, identifikačné čísla

                                    IUPAC názov

                                    Čistota  (1)

                                    Dátum schválenia

                                    Schválenie platí do

                                    Osobitné ustanovenia

                                    „142

                                    pyriproxyfén
                                    2-[1-(4-fenoxyfenoxy)propán-2-yloxy]pyridín
                                    CIPAC č. 715
                                    CAS č. 95737-68-1.
                                    Číslo EC (Einecs alebo ELINCS): 429-800-1

                                    4-fenoxyfenyl (RS)-2-(2-pyridyloxy)propyl éter

                                    ≥ 970 g/kg Max. nečistota: toluén
                                    5 g/kg

                                    1. august 2020

                                    31. júla 2035

                                    Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia pyriproxyfénu, a najmä dodatky I a II k uvedenej správe.
                                    Pri tomto celkovom hodnotení venujú členské štáty osobitnú pozornosť:

                                                —

                                                vystaveniu spotrebiteľov účinkom rezíduí pyriproxyfénu prostredníctvom potravy,

                                                —

                                                ochrane organizmov žijúcich v sedimentoch a vodných organizmov,

                                                —

                                                ochrane včiel.

                                          Pokiaľ ide o ochranu organizmov žijúcich v sedimentoch a vodných organizmov, na prípady použitia prípravkov na ochranu rastlín obsahujúcich pyriproxyfén vo vonkajších priestoroch členské štáty zahrnú do osobitných podmienok vhodné opatrenia na zníženie rizika, napríklad ochranné pásma bez postreku a/alebo zmiernenie úletu postreku, s cieľom dosiahnuť nízke riziko pre organizmy žijúce v sedimentoch a vodné organizmy.
                                    Pokiaľ ide o ochranu včiel, na prípady použitia prípravkov na ochranu rastlín obsahujúcich pyriproxyfén vo vonkajších priestoroch členské štáty zahrnú do špecifických podmienok obmedzenie používania na obdobia mimo obdobia kvitnutia plodín, ktoré sú atraktívne pre včely, a vhodné opatrenia na zníženie rizika, napr. ochranné pásma bez postreku a/alebo zmiernenie úletu postreku, s cieľom dosiahnuť nízke riziko pre včely a larvy včiel.
                                    Žiadateľ musí predložiť Komisii, členským štátom a úradu potvrdzujúce informácie, pokiaľ ide o vplyv procesov úpravy vody na charakter rezíduí prítomných v povrchovej a podzemnej vode, ak sa z povrchovej vody získava pitná voda.
                                    Žiadateľ predloží požadované potvrdzujúce informácie do dvoch rokov odo dňa, keď Komisia uverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchovej a podzemnej vode.“

               (1)  Ďalšie podrobnosti o identite a špecifikácii účinnej látky sú uvedené v správe o obnovení schválenia.


title: Vykonávacie nariadenie Komisie (EÚ) 2020/1200 z 10. augusta 2020, ktorým sa do registra zaručených tradičných špecialít zapisuje názov [„Berthoud“ (ZTŠ)]

text:
                  17.8.2020

                  SK

                  Úradný vestník Európskej únie

                  L 269/1

         VYKONÁVACIE NARIADENIE KOMISIE (EÚ) 2020/1200
         z 10. augusta 2020,
         ktorým sa do registra zaručených tradičných špecialít zapisuje názov [„Berthoud“ (ZTŠ)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 50 ods. 2 písm. b) nariadenia (EÚ) č. 1151/2012 bola v Úradnom vestníku Európskej únie uverejnená žiadosť Francúzska o zápis názvu „Berthoud“ do registra (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Berthoud“ by sa mal zapísať do registra,

               PRIJALA TOTO NARIADENIE:

            Článok 1
            Názov „Berthoud“ (ZTŠ) sa zapisuje do registra.
            Názov uvedený v prvom odseku sa vzťahuje na výrobok triedy 2.21 Hotové jedlá, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. augusta 2020

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 115, 7.4.2020, s. 16.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).